የአዲስ አበባ ንግድ ቢሮ በ159 ንግድ ተቋማት ላይ ዕርምጃ መውሰዱን አስታወቀ
የአዲስ አበባ ከተማ ንግድ ቢሮ ያስተላለፈውን ማሳሰቢያ በተላለፉ 159 የንግድ ተቋማት ላይ ዕርምጃ መውሰዱን አስታወቀ፡፡ወቅታዊ የኢትዮጵያን ሁኔታ መሠረት በማድረግ የተዋቀረውን የሕገወጥ ንግድና የዋጋ ቁጥጥር ግብረ ኃይል ሪፖርት የገመገመው ቢሮው፣ ከ159 ንግድ ተቋማት በተጨማሪ በ19 መጋዘኖች ላይም ዕርምጃ ተወስዷል ብሏል፡፡የቢሮው ኃላፊ አቶ አብዱልፈታ የሱፍ እንዳሉት፣ ወቅታዊውን የኢትዮጵያ ሁኔታ ተገን በማድረግ በአዲስ አበባ የፍጆታ ምርቶች እጥረት እንዳይከሰትና የንግድ ሕግ ጥሰት እንዳይፈጸም 81 የተደራጁ ግብረ ኃይሎች ወደ ሥራ መግባታቸውን፣ በግብረ ኃይሎቹ በተደረገ ቁጥጥር 19 መጋዘኖች ምርት አከማችተውና ደብቀው በመገኘታቸው ሕጋዊና አስተዳደራዊ ዕርምጃ ተወስዷል፡፡የንግድ ተቋማቱ ዕርምጃ የተወሰደባቸው ያለ ደረሰኝና ያለ ንግድ ፈቃድ ሲነግዱ፣ ምርት ሲደብቁና ሲያከማቹ፣ ጥራት የሌለው ምርት ሲያቀርቡና ምክንያታዊ ያልሆነ ዋጋ ጭማሪ አድርገው በመገኘታቸው እንደሆነ ገልጸዋል፡፡ የወቅቱን ሁኔታ ተጠቅመው ያልተገባ ንግድ እንዳይፈጸም ለሸማቹና ለንግዱ ማኅበረሰብ የግንዛቤ ማስጨበጥ ሥራው ተጠናክሮ እንዲቀጥል ማሳሰቢያ የሰጡት አቶ አብዱልፈታ፣ ከኅብረተሰቡ በሚመጡ ጥቆማዎች ላይ በመመሥረት የማስተካከያ ዕርምጃ ይወስዳል ብለዋል፡፡በድጎማና ከቀረጥ ነፃ የገቡ ምርቶች በልዩ ሁኔታ በተተመነላቸው ዋጋ ለኅብረተሰቡ እየተሸጡ መሆናቸውን ማረጋገጥ እንደሚገባም፣ ከየክፍላተ ከተሞች ለመጡ ኃላፊዎች አሳስበዋል፡፡ ቢሮው በግንቦት 2012 ዓ.ም. የኮሮና ወረርሽኝ መከሰቱን ተከትሎ የተጋነነ የዋጋ ጭማሪ ያደረጉና በሕገወጥ የንግድ ተግባራት የተሳተፉ 6,165 የንግድ ድርጅቶችና ነጋዴዎች ላይ፣ ሕጋዊና  አስተዳደራዊ ዕርምጃ መውሰዱን መግለጹ ይታወሳል፡፡